Diari Oficial de la Generalitat Valenciana


Sumari del DOGV 6732, del 12-03-2012 (2012/2527)

ACORD de 9 de març de 2012, del Consell, pel qual declara l'ocupació urgent dels béns i drets subjectes a l'expedient d'expropiació forçosa, de l'Ajuntament de Riba-roja de Túria, instruït per a l'execució del projecte de «Construcció de glorieta a la CV-372 de Riba-roja de Túria a la Pobla de Vallbona».
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6732

Data del DOGV
:   12-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/2527


Data del document
:   09-03-2012

Organisme emissor
:   Conselleria de Presidència

Tipus de document
:   Acord

ACORD de 9 de març de 2012, del Consell, pel qual declara l'ocupació urgent dels béns i drets subjectes a l'expedient d'expropiació forçosa, de l'Ajuntament de Riba-roja de Túria, instruït per a l'execució del projecte de «Construcció de glorieta a la CV-372 de Riba-roja de Túria a la Pobla de Vallbona». [2012/2527]  
El Consell, en la reunió del dia 9 de març de 2012, va adoptar l'acord següent:  
  
Antecedents de fet  
  
Primer  
Per la Resolució número 2336, de 10 d'agost de 2011, de l'Alcaldia de l'Ajuntament de Riba-roja de Túria, es va aprovar inicialment la relació concreta i individualitzada dels béns i drets objecte d'expropiació per a executar el projecte de «Construcció de glorieta a la CV-372 de Riba-roja de Túria a la Pobla de Vallbona».  
Consta en l'expedient que es va sotmetre a informació pública durant el termini reglamentari de quinze dies, per mitjà d'un anunci publicat en el Butlletí Oficial de la Província de València número 203, de 27 d'agost 2011, i en el diari Superdeporte de 12 d'agost de 2011, i s'ha exposat, a més, en el tauler d'anuncis de l'Ajuntament de Riba-roja de Túria el 30 d'agost de 2011 i se n'ha portat a terme la notificació a l'únic interessat, en compliment del que preceptuen els articles 18 a 21 de la Llei d'Expropiació Forçosa, articles 17 i 18 del seureglament i l'article 86 de la Llei de Règim Jurídic de les Administracions Públiques i del Procediment Administratiu Comú. Durant l'esmentat termini no s'hi van formular al·lega-cions.  
  
Segon  
De conformitat amb el que establix l'article 110 de la Llei 30/2007, de 30 d'octubre, de Contractes del Sector Públic, es va formalitzar una acta de replantejament del projecte, en la qual es va comprovar la realitat geomètrica de les obres i els supòsits bàsics del projecte precisos per a la seua normal execució, i també hi consta la viabilitat del projecte en el terreny que s'ha d'expropiar.  
  
Tercer  
Mitjançant Acord de 3 d'octubre de 2011, del Ple de l'Ajuntament de Riba-roja de Túria, es va resoldre l'aprovació definitiva de la relació de béns i drets afectats per l'expropiació forçosa per a l'execució del projecte de referència.  
  
Quart  
La sol·licitud d'ocupació urgent dels béns i drets afectats per l'expropiació es va formular en l'Acord de 9 de gener de 2012, del Ple del esmentat ajuntament, fonamentada en les raons següents:  
  
«La unitat d'execució número 3 del sector Gallipont té executada la seua urbanització interior i la té recepcionada parcialment, i s'hi han edificat simultàniament diversos grups d'habitatges pel procediment que a este efecte disposa la legislació urbanística vigent.  
La construcció de la rotonda sobre la CV-372 és una obligació de l'urbanitzador de la unitat d'execució esmentada, a l'efecte de garantir un accés amb les degudes condicions de seguretat viària a esta unitat i a la resta d'unitats d'execució.  
La seua execució, no obstant això, s'ha retardat respecte de la urbanització i edificació interior per causes diverses. Açò provoca que a hores d'ara, a pesar d'existir accessos alternatius a la unitat d'execució, els veïns que comencen a habitar els habitatges edificats, i els que s'acosten ocasionalment a la zona, hi estiguen accedint directament des del vial interior fins a la carretera CV-372, en unes condicions de seguretat viària molt precàries per mancar completament d'un accés preparat a este efecte. Estes condicions s'agreugen a mesura que es consolida la unitat d'execució i s'intensifica el trànsit.  
L'entrada i eixida a la unitat d'execució s'està produint des de la carretera actual, que no té voreres d'emergència, a través d'una franja de terra sense urbanitzar d'uns 20 metres de longitud, fins als vials interiors.  
És important, doncs, després del llarg procés d'aprovació administrativa de la rotonda davant de l'administració titular de la via que s'ha seguit, i davant de les gestions repetides i infructuoses amb un dels propietaris afectats per les obres, obtindre estos terrenys necessaris per a executar les obres.  
Basant-se en tot això, el tècnic que informa considera que l'ocupació dels terrenys objecte d'expropiació és urgent per la necessitat d'executar els accessos autoritzats a la unitat d'execució número 3 del sector Gallipont per a evitar l'entrada i eixida que s'està produint des de l'actual carretera, que no té voreres d'emergència, a través d'una franja de terra sense urbanitzar d'uns 20 metres de longitud».  
  
Quint  
Consta en l'expedient administratiu l'aprovació definitiva del projecte per la Resolució número 1848, de 25 de juny de 2009, de l'Alcaldia, per a la «Construcció de la glorieta a la CV-372 de Riba-roja de Túria a la Pobla de Vallbona», així com la necessitat de l'ocupació dels terrenys per l'Acord del Ple de 3 d'octubre de 2011 i la retenció de crèdit segons el que establix l'article 52.1 de la Llei d'Expropiació Forçosa.  
  
Fonaments de dret  
  
I. L'Ajuntament de Riba-roja de Túria té capacitat jurídica per a acordar l'expropiació dels béns afectats a un fi d'utilitat pública o interés social, d'acord amb l'article 2.1 de la Llei d'Expropiació Forçosa, en relació amb l'article 4 de la Llei Reguladora de les Bases del Règim Local.  
  
II. L'article 94 del Text Refós de les Disposicions Legals Vigents en Matèria de Règim Local, aprovat pel Reial Decret Legislatiu 781/1986, de 18 d'abril, disposa que «les obres incloses en els plans d'obres i servicis locals, incloent-hi els plans provincials de cooperació, portaran annexa la declaració d'utilitat pública i la necessitat d'ocupació dels terrenys i edificis que s'hi inclouen als efectes de la seua expropiació forçosa».  
  
III. L'article 52 de la Llei d'Expropiació Forçosa, i concordants del seu reglament, consideren la possibilitat de declarar, excepcionalment, l'ocupació urgent dels béns afectats per l'expropiació que comporte la realització d'una obra o finalitat determinada, amb les conseqüències que s'hi establixen.  
  
IV. La declaració d'ocupació urgent, que segons l'article 56 del Reglament d'Expropiació Forçosa ha d'estar motivada degudament, està justificada en el quart antecedent de fet.  
  
V. D'acord amb l'annex I, apartat B).4.3, del Reial Decret 3318/1983, de 25 d'agost, es van traspassar a la Generalitat les competències sobre la declaració d'ocupació urgent dels béns afectats per expropiacions forçoses en expedients instruïts per les corporacions locals. La competència per a formular esta declaració correspon al Consell, d'acord amb els articles 29 i 50 de l'Estatut d'Autonomia de la Comunitat Valenciana, en relació amb l'article 21 i la disposició final segona de la Llei del Consell.  
  
VI. L'acord en què es declare l'ocupació urgent dels béns afectats haurà de publicar-se en el Diari Oficial de la Comunitat Valenciana, als efectes de l'article 56.2 del Reglament d'Expropiació Forçosa, perquè els interessats, una vegada publicada la relació i fins al moment de l'alçament de l'acta prèvia, puguen formular per escrit, davant de la corporació local expropiant, al·legacions només a l'efecte d'esmenar els possibles errors que s'hagen produït en detallar els béns afectats per l'ocupació urgent.  
  
En este expedient s'han complit totes les prescripcions legals incloses les disposicions abans esmentades, i s'ha tramitat el procediment d'acord amb la legislació vigent en la matèria.  
  
  
  
  
Relació de béns afectats / Relación de bienes afectados  
  
  
Per tot això, i a proposta del conseller de Presidència, el Consell   
  
  
ACORDA  
  
Declarar l'ocupació urgent dels béns i drets que s'indiquen a continuació, afectats per l'expedient expropiatori instruït per l'Ajuntament de Riba-roja de Túria per a l'execució del projecte de «Construcció de glorieta a la CV-372 de Riba-roja de Túria a la Pobla de Vallbona».  
  
Contra este acord, que posa fi a la via administrativa de conformitat amb el que establix l'article 109.c de la Llei de Règim Jurídic de les Administracions Públiques i del Procediment Administratiu Comú, els interessats podran interposar els recursos següents:  
  
1. Directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la notificació o publicació, si pertoca, del present acord en el Diari Oficial de la Comunitat Valenciana, de conformitat amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
2. Potestativament, un recurs de reposició davant del Consell, en el termini d'un mes comptat des de l'endemà de la notificació o publicació, si pertoca, d'este acord en el Diari Oficial de la Comunitat Valenciana, de conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, tenint en compte que no és possible simultaniejar el recurs contenciós administratiu i el recurs potestatiu de reposició.  
3. En el cas que l'interessat siga una administració pública, no es pot interposar un recurs en la via administrativa, sense perjuí del que disposa l'article 44 de la Llei 29/1998, de 13 de juliol, i caldrà requerir prèviament perquè s'anul·le o revoque este acord, en el termini de dos mesos comptats des de l'endemà de la notificació o publicació, si pertoca, d'este acord en el Diari Oficial de la Comunitat Valenciana, tenint en compte que això no incidix en l'executivitat del present acord, ni interromp els terminis amb vista a la seua fermesa, pel fet de no ser substitutiu del règim de recursos en la via administrativa.   
  
Tot això sense perjuí que els interessats puguen exercir qualsevol altra via que estimen oportuna.  
  
València, 9 de març de 2012  
  
El vicepresident i secretari del Consell,  
JOSÉ CISCAR BOLUFER